ಬೆಂಗಳೂರಿನಲ್ಲಿ ಲೇಡಿಸ್ ಬಾರ್ ಮಾಲೀಕನ ಮೇಲೆ ಗುಂಡಿನ ದಾಳಿ ಸ್ಥಳದಲ್ಲೇ ಮೃತಪಟ್ಟ ರೌಡಿಶೀಟರ್ ಮನೀಶ್ ಶೆಟ್ಟಿ ಬೆಂಗಳೂರು: ಎಂ.ಜಿ.ರೋಡ್ ಸಮೀಪದ RHP ರಸ್ತೆಯಲ್ಲಿರುವ ಡ್ಯುಯೆಟ್ ಲೇಡೀಸ್ ಬಾರ್ ಮಾಲೀಕ ಮನೀಶ್ ಶೆಟ್ಟಿಯ ಮೇಲೆ ಗುಂಡಿನ ದಾಳಿ ನಡೆದಿದ್ದು, ಶೆಟ್ಟಿ ಸ್ಥಳದಲ್ಲೇ ಮೃತಪಟ್ಟಿದ್ದಾರೆ. ಬೈಕ್ ನಲ್ಲಿ ಬಂದ ಇಬ್ಬರು ಈ ಕೃತ್ಯ ಎಸಗಿದ್ದು ಹಳೆಯ ದ್ವೇಷವೇ ಇದಕ್ಕೆ ಕಾರಣ ಎನ್ನಲಾಗಿದೆ. 45 ವರ್ಷದ ಮನೀಶ್ ಶೆಟ್ಟಿ ಚಿಕ್ಕಮಗಳೂರಿನ ಕೊಪ್ಪ ಮೂಲದವನಾಗಿದ್ದು, ಉಡುಪಿ ಹಾಗೂ ಮಂಗಳೂರಿನಲ್ಲಿ ರೌಡಿ ಚಟುವಟಿಕೆಗಳನ್ನು ನಡೆಸುತ್ತಿದ್ದ. ಜೊತೆಗೆ ಮಂಗಳೂರಿನಲ್ಲಿ ಈತನ ಮೇಲೊಂದು ರೌಡಿ ಶೀಟ್ ಕೂಡಾ ಇದೆ. ಮನೀಶ್ ಶೆಟ್ಟಿಗೆ ಭೂಗತ ಜಗತ್ತಿನ ನಂಟಿದ್ದು ಬನ್ನಂಜೆ ರಾಜನ ಆಪ್ತನಾಗಿ ಗುರುತಿಸಿಕೊಂಡಿದ್ದ. ಬಾಂಬ್ ಡ್ರಗ್ಸ್ ಡೀಲರ್ ಸಂತೋಷ್ ಶೆಟ್ಟಿ ಸಹಚರ ಕೂಡಾ ಈತ ಎನ್ನಲಾಗಿದೆ. ಒಟ್ಟು ಮೂರು ರಾಜ್ಯಗಳಲ್ಲಿ ಈತನ ಮೇಲೆ ಹಲವು ಪ್ರಕರಣಗಳಿದ್ದು 2007ರಲ್ಲಿ ಬಾಣಸವಾಡಿಯಲ್ಲಿ ನಡೆದ ಚೆಮ್ಮನ್ನೂರು ಜ್ಯುವೆಲರ್ಸ್ ದರೋಡೆ ಪ್ರಕರಣದಲ್ಲಿ ಪ್ರಮುಖ ಆರೋಪಿಯಾಗಿದ್ದ ಈತ, ಎಂಟು ಜನರನ್ನು ದರೋಡೆಗೆ ಈತನೇ ಕಳುಹಿಸಿದ್ದ. ಕೇರಳದಲ್ಲೂ ಈತನ ಮೇಲೊಂದು ಶೂಟೌಟ್ ಪ್ರಕರಣದ ವಿಚಾರಣೆ ನಡೆಯುತ್ತಿತ್ತು. ಈ ನಡುವೆ ಮನೀಶ್ ಶೆಟ್ಟಿ ಕೊಲೆಗೆ ಭೂಗತ ಪಾತಕಿ ವಿಕ್ಕಿ ಶೆಟ್ಟಿಯೇ ಕಾರಣ ಅನ್ನುವ ಮಾತುಗಳು ಕೇಳಿ ಬಂದರೆ ಮತ್ತೊಂದು ಕಡೆ ರಶೀದ್ ಮಲ್ಬಾರಿ ಗ್ಯಾಂಗ್ ಇವನ ಕೊಲೆ ಮಾಡಿಸಿದೆ ಎನ್ನಲಾಗಿದೆ.